Kommersiële vlugte tussen Wonderboom en KaapstadWonderboom-lughawe Foto: My Broadband Reisigers van Pretoria wat graag na Kaapstad wil vlieg, sal binnekort ŉ alternatief tot OR Tambo Internasionale Lughawe en Lanseria-lughawe hê. Kgosientso Ramokgopa, burgemeester van Tshwane, het aangekondig dat kommersiële vlugte van Augustus vanjaar van Wonderboom-lughawe na Kaapstad Internasionale Lughawe aangebied sal word. Hy het Donderdag tydens sy stadsrede bevestig dat drie geskeduleerde vlugte daagliks van Wonderboom na Kaapstad sal plaasvind. Die Suid-Afrikaanse Lugdiens (SAL) en SA Airlink sal die vlugte bedryf. Wonderboom-lughawe het in 1937 sy deure oopgemaak en is 15 km noord van Pretoria se middestad geleë. Die aanloopbaan is 1 828 m lank, maar beskik nie oor ŉ Internasionale Lughawe-sertififikaat nie. Geen aankondiging is tot dusver gemaak of vlugroetes na Skukuza of Durban bygevoeg sal word of hoe kompeterend die pryse sal wees nie. Dit sal egter na verwagting toerisme in die gebied laat toeneem. SA Express het ook onlangs aangekondig dat hy van Pilanesberg in Noordwes na Kaapstad en Johannesburg sal vlieg. SA Express vlieg drie keer per week, op Maandae, Woensdae en Vrydae, van OR Tambo Internasionale Lughawe na Pilanesberg en twee keer per week, op Maandae en Vrydae, van Kaapstad Internasionale Lughawe na Pilanesberg. Retoervlugte is ook op dieselfde dae beskikbaar. Bron: Traveller24